চোখের ভেতর বসত করে  লক্ষ হাজার রাগ  চোখের ভেতর সাত সমুদ্দর  চোখের নিচে দাগ।    চোখের নিচের কালিগুলো  অনেক আগের মরচে পড়া  কেউ বা ভাবেন শখের বশে  বেখেয়ালে সৃষ্টি করা।    অনেক কিছু দেখছি কিন্তু  চোখ দিয়ে চোখ যায় না দেখা  তাই বলে আর হচ্ছে নাকো  রূপ-চর্চার কাব্য শেখা।    কেউ কেউ হঠাৎ চমকে উঠে-  কালি কেন চোখের নিচে ?  সত্যি কথা শুনেও ভাবে  বলছি আমি নিছক মিছে!    ভাবছি এবার থাকবো জেগে  চোখ দুটোকে ঘুম পাড়িয়ে  কালো চোখের স্বপ্নগুলো  ধরতে হবে হাত বাড়িয়ে।